b'\n_START_ARTICLE_\nProv\xc3\xadncia de Lleida\n_START_SECTION_\nTurisme\n_START_PARAGRAPH_\nLleida, situada en un privilegiat enclavament geogr\xc3\xa0fic \xe2\x80\x94entre Barcelona i Madrid\xe2\x80\x94, a la part occidental de Catalunya, al nord-est de la pen\xc3\xadnsula Ib\xc3\xa8rica, limita al nord amb Fran\xc3\xa7a i Andorra. Constitueix una destinaci\xc3\xb3 coneguda per a molts amants de la muntanya, de l\'esqu\xc3\xad, de la cultura o dels esports d\'aventura, per\xc3\xb2 al mateix temps \xc3\xa9s una destinaci\xc3\xb3 amb una gran varietat de propostes i ofertes tur\xc3\xadstiques ideals per passar unes vacances amb la fam\xc3\xadlia o els amics. Un territori on el visitant pot gaudir durant les quatre estacions de l\'any d\'un entorn natural complementat per un patrimoni cultural i art\xc3\xadstic de primer ordre, per l\'encant de pobles amb hist\xc3\xb2ria, per les tradicions ancestrals, per un turisme actiu i d\'aventura pensat per a l\'usuari m\xc3\xa9s exigent, per la seva saborosa gastronomia i per l\'autenticitat i l\'amabilitat de les seves gents.\n_START_SECTION_\nNatura\n_START_PARAGRAPH_\nEn l\'\xc3\xa0mbit natural, Lleida ofereix paisatges molt diversos. A la zona d\'alta muntanya dels Pirineus els visitants trobaran naturalesa en estat pur, amb especial esment al Parc Nacional d\'Aig\xc3\xbcestortes i Estany de Sant Maurici \xe2\x80\x94l\'\xc3\xbanic parc nacional de Catalunya\xe2\x80\x94 i als parcs naturals de l\'Alt Pirineu i Cad\xc3\xad-Moixer\xc3\xb3. Al Prepirineu trobem el Parc Territorial Collegats-Terradets, la Reserva Nacional de Ca\xc3\xa7a de Boumort o el congost de Mont-rebei, entre altres indrets d\'inter\xc3\xa8s. La zona del pla ofereix uns paisatges tranquils, sobris en alguns casos i f\xc3\xa8rtils en uns altres, decorats amb oliveres centen\xc3\xa0ries, arbres fruiters i terres de cultiu. Hi destaquen paratges espectaculars com l\'Estany d\'Ivars i Vila-sana o l\'Aiguabarreig del Segre, el Cinca i l\'Ebre.\n_START_SECTION_\nEsports\n_START_PARAGRAPH_\nD\'altra banda, les comarques de Lleida continuen liderant a Espanya l\'oferta dels esports d\'aventura, amb m\xc3\xa9s de 170 empreses que organitzen una cinquantena d\'activitats diferents d\'aigua, aire i terra. La demarcaci\xc3\xb3 \xc3\xa9s tamb\xc3\xa9 capdavantera en el sector de l\'esqu\xc3\xad: els 11 complexos lleidatans agrupats sota la marca \xe2\x80\x9cNeu de Lleida\xe2\x80\x9d ofereixen m\xc3\xa9s de 450 km de pistes, una capacitat per despla\xc3\xa7ar 115.000 passatgers/h mitjan\xc3\xa7ant 81 remuntadors i m\xc3\xa9s de 30.000 places d\'allotjament reglat al costat dels centres hivernals.\n_START_SECTION_\nCultura\n_START_PARAGRAPH_\nAl ric patrimoni monumental \xe2\x80\x94encap\xc3\xa7alat pel llegat rom\xc3\xa0nic, que t\xc3\xa9 el seu m\xc3\xa0xim exponent en el conjunt d\'esgl\xc3\xa9sies de la Vall de Bo\xc3\xad declarades Patrimoni de la Humanitat per la Unesco \xe2\x80\x94 s\'afegeix l\'\xc3\xa0mplia oferta festiva i d\'activitats esportives i culturals. A m\xc3\xa9s, cal incidir en diverses iniciatives que han contribu\xc3\xaft a desestacionalitzar el sector, com l\'obertura del Centre d\'Observaci\xc3\xb3 de l\'Univers del Montsec (PAM), un projecte ambici\xc3\xb3s que combina la investigaci\xc3\xb3, l\'educaci\xc3\xb3 i la divulgaci\xc3\xb3 amb el turisme cultural i cient\xc3\xadfic; l\'engegada del Tren dels Llacs, ferrocarril tur\xc3\xadstic que uneix la capital lleidatana amb el Prepirineu; la creaci\xc3\xb3 de nous espais expositius (el Museu de Lleida, el Museu dels Vestits de Paper de Mollerussa, el Museu de l\'Esqu\xc3\xad de la Val d\'Aran, de rutes destinades a donar a con\xc3\xa8ixer la riquesa natural, cultural i monumental de la zona (Ruta dels Castells del Si\xc3\xb3, Ruta del Pirineu Comtal, Pallars Nost\xc3\xa0lgic, Ruta del Vi de les Garrigues, Rutes Liter\xc3\xa0ries del Pallars, etc.) o projectes per promoure l\'excel\xc2\xb7l\xc3\xa8ncia tur\xc3\xadstica com la Xarxa de Pobles amb Encant.\n_START_SECTION_\nLleida ciutat\n_START_PARAGRAPH_\nMenci\xc3\xb3 a part mereix la capital, Lleida, en la qual el llegat monumental (l\'espl\xc3\xa8ndida Seu Vella, joia del per\xc3\xadode romanicog\xc3\xb2tic, o el castell templer de Gardeny) conviu amb equipaments modern\xc3\xadssims com La Llotja, un palau de congressos apte per a trobades professionals i grans espectacles._NEWLINE_En els darrers anys, la millora de les comunicacions ha contribu\xc3\xaft tamb\xc3\xa9 a enfortir Lleida com una destinaci\xc3\xb3 tur\xc3\xadstica de primer ordre en el conjunt de l\'Estat. En aquest \xc3\xa0mbit cal destacar una infraestructura ja plenament consolidada com ho \xc3\xa9s el tren d\'alta velocitat que enlla\xc3\xa7a Lleida amb Barcelona, Madrid i, per extensi\xc3\xb3, amb la resta del pa\xc3\xads. Quant al recentment inaugurat Aeroport de Lleida-Alguaire, s\'espera que doni un impuls al sector situant Lleida en la xarxa d\'aeroports regionals europeus i incrementant la connectivitat amb diverses zones del continent.\n_START_SECTION_\nMarca Ara Lleida\n_START_PARAGRAPH_\nPer promocionar tot aquest territori, es crea la marca tur\xc3\xadstica Ara Lleida, la qual neix l\'any 1990 per iniciativa del Patronat de Turisme de la Diputaci\xc3\xb3 de Lleida. Una marca que va m\xc3\xa9s enll\xc3\xa0 d\'una estrat\xc3\xa8gia publicit\xc3\xa0ria. Despr\xc3\xa9s de 22 anys de mantenir de manera inalterable amb el mateix grafisme la marca \xe2\x80\x9cAra Lleida\xe2\x80\x9d, l\'organisme va apostar per un canvi d\'imatge amb un redisseny i un grafisme m\xc3\xa9s fresc i flexible per tal que la marca s\'actualitzi als nous temps amb la nova creativitat. Al redisseny del logotip \xe2\x80\x9cAra Lleida\xe2\x80\x9d s\'ha introdu\xc3\xaft la incorporaci\xc3\xb3 de la nova marca \xe2\x80\x9cVisit Lleida\xe2\x80\x9d, una imatge m\xc3\xa9s global que permet posicionar millor la marca i la captaci\xc3\xb3 de visitants nous tant de l\'\xc3\xa0mbit estatal com de l\'internacional._NEWLINE_La marca complementa la marca "Pirineus" de Turisme de Catalunya que promociona la cara sud del Pirineu catal\xc3\xa0 i aran\xc3\xa8s.'